KOMISIJOS REGLAMENTAS (EB) Nr. 309/2009
2009 m. balandžio 15 d.
kuriuo nutraukiamas intervencinis nugriebto pieno miltelių pirkimas fiksuota kaina iki 2009 m. rugpjūčio 31 d.
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas („Bendras bendro žemės ūkio rinkų organizavimo reglamentas“) (1),
atsižvelgdama į 2001 m. sausio 12 d. Komisijos reglamentą (EB) Nr. 214/2001, nustatantį išsamias Tarybos reglamento (EB) Nr. 1255/1999 taikymo taisykles dėl intervencijos nugriebto pieno miltelių rinkoje (2), ypač į jo 9a straipsnio 3 dalį,
kadangi:
(1)
Remiantis valstybių narių pranešimais, pateiktais 2009 m. balandžio 15 d. pagal Reglamento (EB) Nr. 214/2001 9a straipsnio 1 ir 2 dalių nuostatas, nuo 2009 m. kovo 1 d. visas intervencijai siūlomų nugriebto pieno miltelių fiksuota kaina kiekis viršijo 109 000 tonų ribą, nustatytą Reglamento (EB) Nr. 1234/2007 13 straipsnyje. Todėl intervencinis nugriebto pieno miltelių supirkimas fiksuota kaina nutrauktas iki 2009 m. rugpjūčio 31 d., valstybių narių kompetentingos institucijos turi nustatyti bendrą procentą kiekiams, gautiems 2009 m. balandžio 14 d., o valstybių narių kompetentingų institucijų pasiūlymai, gauti 2009 m. balandžio 15 d. ir vėliau, turi būti atmesti.
(2)
Reglamento (EB) Nr. 214/2001 2 straipsnio 6 dalyje nustatyta tvarka, intervencijai siūlomi nugriebto pieno milteliai turi būti supakuoti į maišus, kurių grynasis svoris - 25 kg. Todėl nugriebto pieno miltelių kiekiai, padauginti iš bendro procento, turėtų būti suapvalinami iki artimiausio 25 kg kartotinio.
(3)
Intervencinės agentūros turi nedelsdamos pranešti pardavėjams, kai paskelbiamas pranešimas apie bendrą procentą ir supirkimo fiksuota kaina nutraukimą. Todėl šis reglamentas turėtų įsigalioti jo paskelbimo Europos Sąjungos oficialiajame leidinyje dieną,
PRIĖMĖ ŠĮ REGLAMENTĄ:
1 straipsnis
Intervencinis nugriebto pieno miltelių pirkimas fiksuota kaina nutraukiamas iki 2009 m. rugpjūčio 31 d.
Reglamento (EB) Nr. 214/2001 9a straipsnio 2 dalyje nustatyta tvarka valstybių narių kompetentingų institucijų iš kiekvieno pardavėjo 2009 m. balandžio 14 d. gautas bendras intervencijai siūlomų nugriebto pieno miltelių fiksuota kaina kiekis priimamas, dauginamas iš bendro 64,2749 procento ir suapvalinamas iki artimiausio 25 kg kartotinio.
2009 m. balandžio 15 d. ir vėliau valstybių narių kompetentingų institucijų gauti pasiūlymai iki 2009 m. rugpjūčio 31 d. yra atmetami.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2009 m. balandžio 15 d.